Íbúar vilja ekki Go-kart braut í nágrenni sitt Íbúar Þursstaða , Borgar , Tungulækjar og Litlu-Brekku í Borgarbyggð hafa sent sveitarstjórn Borgarbyggðar bréf þess erindis að hugsanlegri Go-kart braut verði fundinn annar staður en í þeirra nágrenni . Skipulags - og bygginganefnd sveitarfélagsins fjallaði um erindi frá byggðaráði varðandi umsókn Hlauparans ehf um svæði fyrir risatjald og Go-kart braut sunnan Háfslækjar við svonefndan Bárðarás í Borgarlandi . Einnig var framlangt minnisblað frá fundi með landeigendum aðliggjandi jarða ásamt bréfi frá ábúendum og eigendum jarðanna þar sem fram kemur að þeir leggjast eindregið gegn þessum áformum . Því leggur nefndin til að fallið verði frá þessari hugmynd og beinir því til byggðaráðs að áfram verði unnið að því að finna starfseminni stað . Á fundi sveitarstjórnar degi síðar var samþykkt með tveimur atkvæðum gegn einu að Borgarbyggð leggi ekki til spildu úr landi Borgarbyggðar í landi Borgar undir svæði fyrir askstursíþróttir . Páll S. Brynjarsson sveitarstjóri sagði í samtali við Skessuhorn að segja mætti að þetta mál væri búið að veltast í kerfinu um tíma . Þeir aðilar sem leitað hefði verið til hefðu ekki verið tilbúnir til að hafa þessa starfsemi í sínu nágrenni , einkum vegna hávaða . „ Sveitarfélagið hefur leitað ýmissa leiða til að finna land undir starfsemi sem þarna um ræðir en ekki orðið ágengt . Staðreyndin er því miður sú að sveitarfélagið á ekki land undir þessa starfsemi en ef einhverjir landeigendur gætu séð af spildu undir þetta væri gott að frétta af því , “ sagði Páll S. Brynjarsson .